Moottoreita valmistettiin yhteensä 233 kappaletta.

New York Times uutisoi tiistaina raportista, jonka mukaan Pohjois-Korea on hankkinut Ukrainasta laittomia reittejä rakettimoottoreita mannertenvälisiin ohjuksiinsa.

Amerikkalaislehden mukaan Dniprossa sijaitsevalla tehtaalla on historiallisia kytköksiä Venäjän ohjusohjelmaan, sillä siellä on valmistettu kylmän sodan aikana esimerkiksi SS–18-ohjuksia.

Lehti pohjaa väitteensä maanantaina julkaistuun asiantuntijaraporttiin, jota ovat olleet laatimassa Yhdysvaltojen tiedusteluviranomaiset. Asiantuntijat ovat tehneet havaintoja muun muassa Pohjois-Korean ohjuskokeista julkaistuista kuvista.

Ukrainan avaruusviraston virkaatekevän johtajan Juri Radtshenkon mukaan rakettimoottorit, joita Pohjois-Korean kerrotaan käyttäneen ohjuksissaan, on todella valmistettu Ukrainassa. Ne oli kuitenkin tarkoitettu käytettäväksi ainoastaan Venäjälle toimitettavissa avaruusraketeissa.

Aiemmin Ukrainan turvallisuus- ja puolustusneuvoston edustaja Oleksandr Turtshinov kielsi, että Ukraina olisi koskaan toimittanut Pohjois-Korealle ohjusteknologiaa tai rakettimoottoreita.

New York Timesin mukaan moottoreita valmistava tehdas kielsi mahdollisuuden, että sen moottoriteknologiaa tai tietoa siitä olisi vuotanut Pohjois-Koreaan.

International Institute for Strategic Studies -järjestö kertoo, että moottorit ovat mahdollisesti joutuneet rikollisten haltuun Neuvostoliiton hajoamisen 1991 ja Ukrainan nykyisen kriisin välisenä aikana. Moottorit olisi edelleen myyty Pohjois-Koreaan.

Radtshenkon mukaan kyseisiä RD-250-moottoreita valmistettiin vuoteen 2001 saakka Ukrainassa. Yhteensä niitä tehtiin 233 kappaletta käytettäväksi avaruusrakettien laukaisemiseen.

Radtshenkon mukaan Venäjällä on tällä hetkellä 7–20 tällaista rakettia ja se voi tehdä mitä haluaa niiden moottoreilla ja piirustuksilla ja toimittaa niitä kenelle vain. Ukraina ei hänen mukaansa ole toimittanut moottoreita millekään toiselle maalle.

Neuvostoliiton aikana RD-250-moottoreita valmistettiin Dniprossa, joka sijaitsee nykyisin Kiovan hallinnassa olevalla alueella Ukrainaa.

– Voidakseen käyttää näitä moottoreita ja ohjuksia kunnolla, täytyy olla pääsy rakettipolttoaineen tuottamiseen tarvittavaan teknologiaan. Pohjois-Korealla ei ole sellaista teknologiaa. Periaatteessa vain kaksi maata kykenee siihen: Venäjä ja Kiina, Radtshenko huomauttaa.

Venäjän varapääministeri Dmitri Rogozin sanoi, että Pohjois-Korea ei olisi voinut kopioida ukrainalaismoottoreita ilman salakuljetettuja moottoreita tai piirustuksia ja apua ukrainalaisilta asiantuntijoilta. Hänen mukaansa kyse on "tavalla tai toisella salakuljetetuista tavaroista, jotka rikkovat tämänhetkisiä kansainvälisiä kieltoja".